Wunderbare Geschichten von Corpre Cromm mac Feradaig
Rígfendidh cródha aindseirc robói i Connachta diarbo
comainm Cairpri mac Feradhaigh. Fer cróda coscrach, fer
debthach díbercach, fer mídénmach, fer aindsclech urbadach oc
milled & oc díbeirg na crích & na cennadach comfochraeib.
Dognídh ra crecha & oircni forsna críchaib fa comfocus dó &
noberedh a fássaigib & i foithrib lais sin. Nognáthaiged co
menic i n-airimlib Lacha Rí & Sinda for díbeirg. Et dogníd
oircne & crecha ac Eblaigib tairis sair i críchaib cíanaib &
nobered i nDubthor Connacht. Cotlais iarum i n-araili aidchi
i nGarmain átha Lúain, nónmar a lín. ótractadar arnabáruch
atconncatar iat féin nochta cen étaighi impa. Atconncatar dono
a curpu féin ina fiadhnaisi & ba machtud leó-som inní sin. ó
robói cách díb ic fégad a céili ní fetatar cidh dogéntais. Isí
tra comairli dorónsat: a cuirp do fácbáil ann sút & techt do
saigidh a mban dia fiss In iat a cuirp dobátar nó dono In a
spirait amáin robátar ann.
Lotar didiu isin ló solus dochum a mban & deisitar for
colba In tigi & ní tucsat a mná óidh & cid fota nobeitís oc labra
friu, ní cluintís íat. ‘Tabraid biadh dia chaithim dún’, ol Corpre,
‘ar maso iat a cuirp filet imaind, caithfimit ní, & mine biat, ní
caithfem & ní bia esbaid for a caithfim-ne de.’ Tucsat biad cuca
iarum & ní faca nech istaigh a tabairt dóib cuca & ní bói esbaid
fair, acht slicht a mbeóil amáin ann & ní faictis cach conair no-téigtis
& ní tairmisctis na dúili impu cach conair rop áil dóib.
Bátar són tra fri ré secht lá amlaid sin a n-écmais a
corp & siat for sechrán i coimtinólaib & a n-oirechtaib & ní
faicthi iat.
Tecait co araili ndálloc bói ac Brénaind Birra. Atchí
iarum Brénaind iat amail robátar ann. Itbert Brénaind: ‘Ca
táithi, a trúagha’, for sé, ‘& cia imned dorala dúib?’ ‘A tigerna’,
for siat, ‘guid-si In Coimdhi ma fis im ar comarlecad do saigid ar
corp doridisi.’ ‘Eirgeid’, for sé, ‘a n-ainm na Tríndóiti do
saigid bar corp doridisi et téiged Díma mo dalta-sa lib.’ Tán-catar
díb línaib iarum .i. Corpre & Díma & muinter Corpri co
hin Garmain átha Lúain. Docótar ina corpaib doridisi & ro-feidligsit
indtib fri ré ciana iarsain, conic de sin dligius Brénaind
Birra screpul ó cach duine do síl Corpri Cruim.
Bói Corpre for díbeirg béus & dognídh ulcu cáich im cech ní
béus. Dorala dó-som fecht n-and iar cor díbergi tect trí nónmair
co Daire Crema Corco T Táncas cuigi In adaig sin & romar-bad
hé & rucad a co dochar Clúana Bairend & forfácbad forsin
nglaislicc úana himedón itochair béus hi tosach fogamair
do sunnrod. Ciarán mac In tsáir hi Clúain maic Nóis In tan sa.
Gar reimi sin doróine Corpre a fáisiti do Dia & do Ciarán & tuc
a coibsena do Día ina fíadnaisi. ó'tcúala In cléirech a marbad,
docóid side co Tulaig nDroma & doradudh In corp cucu immach
& robenait na cluic ac na cléirchib annsin imon conid de
atá ‘Ard na Clocc’ forsin béus. .i. forsin mbaili. Táncatar
ar sin co hairm a mbátar lucht In baili & In cenn. Is ann
robói demon ic coimét In cind annsin. ‘Cid dogní annsin?’ ar
Ciarán. ‘Manuch díles dam intí isa cend’, for sé, ‘& Is aire atú
ad comaidecht.’ ‘Ac tra’, ol Ciarán. ‘Ní fír són. Fer fáiside
dam-sa & do Dhía hé’, ol sé. Berar úadha In cend iarsin &
fácaibther demon a aenur forsin licc, conic de sin nach maith
saltrad forsin lig forsa fríth In cenn, ar ní déin a les intí
saltras In lá dogní. Berar In corp & In cend cu Clúain meicc
Nóis iar sin, co tugad In cenn forsin méide. Tugad iarsin adurt
Ciarán fon cenn, co rolen don colainn tre bréithir Ciarán, co
roaithbeóaig Cairbri ó marbaib. Ba crom a muinél ósin ammach,
conic de rolen Cairbri Crom de.
Rogab Cairbri rígi úa Maine & dorat cúilfat a fód fri
haltóir do Día & do Chíarán & na hImlecha a screbull a todúscthe
et dorat mallachtain dontí dia chlaind dobera a mainchine
ó Chiarán co bráth. & atbert beóus co sgértha ríghi &
airechus forsintí doroisidh a mainchine for Cíarán co bráth.
Fiarfoigis tra Cíarán de In rugad dochum nime nó iffrind hé.
‘Nímrugad’, ol sé. ‘Ar ní berar anum dochum nime nocu n-adnaicther
in corp. Bátar tra demain & aingil ic imchosnum 'mon
anum ó doscarsat frisin corp hé. Ba treisi tra’, ol sé, ‘don
fáiside & don íarmeirghi ná dona holcaib ro-áirmidis demain
form.’ Conid mairg bís can fáiside de sin dogrés.
Finit.